Puent d'a badía d'Auckland

O puent d'a badía d'Auckland (en anglés Auckland Harbour Bridge) ye un puent de carretera de ueito carrils que trescruza a badía de Waitematā en Auckland, Nueva Zelanda. Une St Marys Bay en o canto d'a ciudat d'Auckland con Northcote en o canto de North Shore . Fa parti d'a Carretera Estatal 1 de Nueva Zelanda y l'Autopista Norte d'Auckland. O puent ye operau por l'Achencia de Transporte de Nueva Zelanda (NZTA). Ye o segundo puent de carretera mas luengo de Nueva Zelanda y o mas luengo d'a Isla d'o Norte. Tien una largaria de 1.020 m, con una arcada de 243,8 m, puyando sobre o livel de l'augua 43,27 metros, permitindo a os barcos acceder a os muelles d'a refinería de zucre de Chelsea, un d'os muitos muelles situaus a l'ueste d'o puent, proposito ta o que no fue construyiu o puerto de Te Atatu. Encara que a sobén ye considerau un icono d'Auckland, tamién ha teniu a-saber-las criticas, entre as que destaca o suyo nombre popular, a "percha" (en anglés "coathanger"), debiu a la suya forma, y queixas afirmando que no ye que una copia d'o puent d'a badía de Sydney. Muitos veyen o disenyo d'un puent sin zona piatonar, ta becis u ferrocarrils como una gran error. Manimenos, en 2016, o prochecto "SkyPath" ta adhibir a o puent una plataforma ta piatons y ciclistas recibió o refirme d'o Consello d'Auckland ta mirar de planificar-la y recullirs fundos ta a suya construcción. O puent ye escenario d'un chicot numero de suicidios, con una u dos personas muertas a l'anyo blincando dende o puent enta as auguas d'a badía de Waitematā. A empresa de puenting AJ Hackett tien un blinco de 40 metros d'altaria en iste puent y ofreixe a posibilidat de fer una gambada puyando por o puent y veyendo asinas as anvistas que bi ha d'a ciudat y d'a badía. En 2010, a o menos un 40% d'as personas que trescruzaban o puent ta treballar en entre as 7 y as 9 d'o maitín lo feban en autobús gracias a la chestión d'a empresa Northern Busway (encara que no bi ha carrils bus sobre o puent). En 2017, mas d'un 50% d'a chent que cruzó o puent lo fació viachando en autobús. Referencias Vinclos externos Se veigan as imáchens de Commons sobre o puent d'a badía d'Auckland.